Georgia Guidestones
**Georgia Guidestones** oli vuonna 1980 paljastettu, tuntemattomien rahoittajien toimesta pystytetty iso graniittimonumentti Yhdysvalloissa, Georgian osavaltion Elbertin piirikunnassa. 

Rakennelmaa kutsuttiin joskus Amerikan Stonehengeksi. Se oli 5,87 metriä korkea ja rakennettu kuudesta graniitinkappaleesta. Pylväsmäinen osa seisoi keskellä, sitä ympäröi neljä tekstiä sisältävää pystylaattaa ja näiden viiden kivilaatan päällä lepäsi viides kivilaatta vaakasuorassa asennossa. 

Keskimmäinen kivi oli n. 498 cm korkea, 99 cm leveä ja 48 cm paksu. Sitä ympäröivät paadet olivat 498 cm korkeita, 198 cm leveitä ja 48 cm paksuja. Ylin kivistä oli 295 cm pitkä, 198 cm leveä ja 48 cm paksu. Veistos painoi yhteensä 108 862 kg.

Monumentin kylkiin oli kirjoitettu opastava viesti kahdeksalla kielellä: englanniksi, espanjaksi, venäjäksi, kiinaksi, arabiaksi, hepreaksi, hindiksi ja swahiliksi. Toinen, lyhyempi viesti oli kaiverrettu ylimmän kiven sivuille sanskritiksi, klassiseksi kreikaksi, egyptiläisten hieroglyfien ja vielä babylonialaisen nuolenpääkirjoituksen muodossa.

Maassa jonkin matkan päässä rakennelmasta länteen on erillinen kivilaatta, jossa kerrotaan hieman rakennelman historiasta ja tarkoituksesta.*lähde?*

Monumentti oli tarkasti suunniteltu toimimaan myös kellona, kalenterina ja kompassina. Päiväntasauksen tai päivänseisauksen aikaan lännen puolella seisova kävijä saattoi nähdä auringon nousevan kiveen hakatun aukon läpi. Keskimmäiseen kiveen silmien tasolle poratun reiän kautta etelän puolella seisova kävijä pystyi aina paikantamaan Pohjantähden. Ylimmän kiven läpi porattu reikä keskitti auringonsäteen keskimmäiseen pylvääseen, ja puolenpäivän aikaan valo ilmaisi sen hetkisen päivämäärän.

Monumentin rakentamisen rahoitti henkilö, joka esiintyi pseudonyymillä "R. C. Christian". "Christian" kertoi edustaneensa ryhmää, joka oli suunnitellut kyseistä monumenttia parinkymmenen vuoden ajan. Teoksen oli tarkoitus kestää kaikki katastrofit, jotta niistä selvinneet ihmiset voisivat kivitaulujen ohjeiden avulla rakentaa itselleen uuden sivilisaation. "Christianin" on väitetty edustaneen ruusuristiläisiä, mutta hänen oikea henkilöllisyytensä on pysynyt salassa.

Jo ennen kuin monumentti paljastettiin, sen huhuttiin olevan paholaisen työtä. "Christianin" väitettiin edustavan luciferilaista salaseuraa, joka ajoi uutta maailmanjärjestystä. Salaliittoteoreetikko Alex Jonesin mukaan monumentti liittyi eliitin juoneen maapallon väkimäärän supistamiseksi. Oikeistolainen poliitikko nimitti veistosta saatanalliseksi ja vaati sen tuhoamista.

Heinäkuussa 2022 tuntematon henkilö laukaisi monumentin lähellä räjähteen, joka tuhosi yhden neljästä pystylaatasta. Pian monumentin jäljelle jääneet osat tuhottiin viranomaisten toimesta "turvallisuusssyistä".

* Georgia Guidestones pohjoisesta.
* 
* Aurinkokello
* 
* 
* Aurinkokello
* Monumentti räjäytetään.

Ohjeistus ihmiskunnalle
-----------------------

Kiviin kirjoitettu viesti koostuu kymmenestä ohjeesta tai periaatteesta, ja se on kaiverrettu monumenttiin kahdeksalla kielellä, yksi kieli jokaista kivenlaitaa kohden. *lähde?*

1. Älkää antako maapallon väkiluvun kasvaa yli 500 miljoonan, ja pitäkää se jatkuvassa tasapainossa luonnon kanssa.
2. Opastakaa lisääntymään viisaasti, vaalien laatua ja moninaisuutta.
3. Yhdistäkää ihmiskunta elävällä uudella kielellä.
4. Olkaa suvaitsevaisia tunteiden, uskomusten, perinteiden jne. suhteen.
5. Suojelkaa ihmisiä ja kansakuntia oikeudenmukaisilla laeilla ja oikeudenmukaisin tuomioistuimin.
6. Sallikaa jokaisen kansan päättää itse omista sisäisistä asioistaan ja ratkaiskaa ulkoiset kiistat kansainvälisessä tuomioistuimessa.
7. Välttäkää pikkumaisia lakeja ja hyödyttömiä virkamiehiä.
8. Etsikää tasapaino yksilöllisten oikeuksien ja yhteisöllisen vastuun välille.
9. Arvostakaa totuutta, kauneutta ja rakkautta; etsikää harmoniaa äärettömyyden kanssa.
10. Älkää olko syöpä maan päällä – jättäkää tilaa luonnolle.

Lähteet
-------

1. ↑  Georgia Guidestones *Official Georgia Tourism & Travel Website | Explore Georgia.org*.  Arkistoitu 7.7.2022. Viitattu 7.7.2022. (englanniksi)
2. 1 2 3 4 5 6 7 8 9 10 11 12 13 14 15 16  Randall Sullivan: American Stonehenge: Monumental Instructions for the Post-Apocalypse *Wired*.  Arkistoitu 28.4.2020. Viitattu 7.7.2022. (englanniksi)
3. 1 2 3  Livia Albeck-Ripka: Explosion Destroys Mysterious Monument in Georgia, Authorities Say *The New York Times*.  6.7.2022.  Arkistoitu 6.7.2022. Viitattu 7.7.2022. (englanniksi)
4. 1 2  Georgia Guidestones site in Elbert County demolished after bombing damaged the monument *www.yahoo.com*.  Arkistoitu 6.7.2022. Viitattu 7.7.2022. (englanniksi)
5. 1 2  Stephanie Moore: Videos released of explosion at mysterious Georgia Guidestones; structure demolished, GBI says *WYFF*.  6.7.2022.  Arkistoitu 6.7.2022. Viitattu 7.7.2022. (englanniksi)
6. ↑   *Twitter*.  Arkistoitu 7.7.2022. Viitattu 7.7.2022.

Aiheesta muualla
----------------

* The Georgia Guidestones Guidebook (Elberton Granite, 1981) [70MB PDF]